26.-27. märtsil toimus Männiku lasketiiru kompleksis Kalevi malevkonna kompanii erialaväljaõpe, kus ühiselt Naiskodukaitse Kalevi jaoskonna, Lõuna üksikkompanii kaitseliitlastega ja Eestis viibivate Briti kaitseväelastega õpiti neljas erinevas õpitoas (lahingmeditsiini, tankitõrjerelv, kuulipilduja ning täpsuspüss) erialaseid baasteadmisi. Väljaõpe oli töötubadesse jaotunud st osaleja sai registreerumisel registreeruda soovitud töötuppa ning keskendus terve väljaõppe vältel sellele teemale. Eesmärgiks ei olnud täiustada juba kogenud erialaspetsialisti oskusi, vaid andagi just esmakogemust soovitud teemas.
#000000
Laupäeval pärast kogunemist ning formeerimist hakati asiselt oma töötubades toimetama. Lahingmeditsiinis räägiti läbi lahingmeditsiini põhinüansid, täideti MIST-kaarti, harjutati žguti panemist ja sidumist ning prooviti praktiliselt ka kanderaamiga haavatu kandmist ja autokasti tõstmist. Tankitõrjerelva grupis õpiti kasutama Carl Gustavit ning drilliti tankitõrjepaari tegevust. Kuulipilduja õpitoas keskenduti MG3 ja selle tegevuspõhimõtete tundmaõppimisele ja harjutati lahingpaari tegevust relva kasutamisel. Täpsuspüss Galil töötoas räägiti relva tööpõhimõtetest, laskmisasenditest ning hiljem harjutati kõike detailiselt ka lasketiirus läbi.
#000001
Pühapäevane tegevus oli oma olemuselt praktilisem, sest liiguti tegevusega juba maastikule. Tankitõrjujad said Männiku 600m välitiirus harjutada tankitõrjepaari liikumist välistes oludes ning lasta alakaliibriga. Kuulipilduja töötoas korrati üle eelmisel päeval õpitud lahingpaari tegevust ning liiguti siis lasketiiru välistesse tingimustesse, et proovida läbi tuli-liikumine lahingpaarina. Täpsuspüssi õppijad tegutsesid seekord aga 300-meetri lasketiirus ning keskendusid laskeoskuste harjutamisele. Lahingmeditsiinis pandi grupp olukorda, kus nad pidid metsasel alal tulekontakti all tulema toime lahingkannatanuga.
#000002
Väljaõppega paralleelselt toimus ka Kalevi malevkonna tutvumisüritus, kus malevkonnaga liitujatele räägiti Kaitseliidust ning Kalevi malevkonnast ja uuriti ühtlasi, mida uued liikmed ise teha soovivad. Seejärel käidi läbi käimasolevad töötoad ja uued liitujad said uurida nii relvade kohta kui Kaitseliidu tegevustest üldisemalt. Foto: Eduard Iganus
#000003
6.novembril toimus Männiku lasketiirus kompanii laskepäev, mis keskendus test 3 sooritamisele ning lahingpaari liikumisele pärismoonaga.
#000004
Et ajad on heitlikud, siis sulas koolitusaja lähenemisega algne registreerimisnimekiri kaunis hõredaks ning lõpuks osales väljaõppes 8 inimest. See andis aga organiseerivale koosseisule ja instruktoritele võimaluse iga võitleja tegevusele personaalsemalt läheneda ning õpikogemus oli sellevõrra tulemuslikum ja mitmekülgsem.
#000005
Laskepäeva hommikupoolik oli jaotatud kahe tegevuse vahel st kui üks grupp tegeles test 3 sooritamisega, siis samal ajal harjutas teine grupp lahingpaari liikumisdrille korrates üle käemärgid, käsklused jne. Lahingupäeva teine pool pakkus emake Looduse tujude najalt võitlejatele olustikuhuumorit, kui ühtäkki kergest vihmasabinast rahesadu hakkas ning võitlejad vihmakeepe selga vedades üksmeelselt tõdesid, et rahega on juba pikemat aega lasta tahetud, aga mitte päris niimoodi! Päeva lõpetas aga hommikul üle korratud lahingpaaris üksi-üksi liikumine, kuid seekord sooritati drille teravmoonaga, mis oli mitmetele kompanii võitlejatele esmakordne kogemus. Hiljem selgus arutluse käigus, et peale teistsuguse laskmistunnetuse on ka heledate pappsihtmärkidega võrreldes hallide metallsihtmärkide silmamine hallil maastikul omaette kunst st reaalses olukorras hästikaevunud vastast lihtsalt leida on keeruline.
#000006
Männikul toimunud laskepäev lõpetas sellega kompanii 2021. aasta planeeritud aktiivse väljaõppeaasta. Hoolimata covid-19 viirusest toimusid 2021. aastal kõik Kalevi kompanii planeeritud suuremad väljaõppeüritused so 2 linnalahinguõppust, 4 laskenädalavahetust, 3 jaoühtlustuskursust ja vahetu sunni õpe. Kompanii osales suvel ka suurõppusel HUNT21 ning aasta lõikes on panustanud vastutegevusega ka erinevat partnermalevkondade õppetöösse. Väljaõppe aasta peaks lõppema detsembrikuu esimesel nädalavahetusel toimuva ühisõppusega Põhjatäht. Foto: Eduard Iganus
#000007
8.-10. oktoobril toimus Männiku harjutusalal kompanii jaotaktika kursus, mis keskendus kiirrünnaku harjutamisele varitsusse sattumise korral. Väljaõppest võttis osa 10 kaitseliitlast ning õppetööd aitas läbi viia 5 instruktorit.
#000008
Reede õhtul koguneti Männiku lasketiirus, et rääkida läbi õppenädalavahetuse põhipunktid ning teha ettevalmistused laupäeva hommikuseks liikumiseks harjutusalale. Laupäeva hommikul liiguti õppetegevusega Männiku harjutusalale, kus airsoft-i relvi kasutades kiirrünnaku erinevaid nüansse teooria-praktika intervallidega läbi arutati ja harjutati. Ühtlasi said jaoülemad tuletada meelde üksuse juhtimise põhitõdesid ning üksikvõitlejad lihvida oma sõdurioskusi. Et oktoobrikuiselt hakkab aga varakult pimenema, siis liiguti juba umbes kella 19 paiku majutusalale ning tehti ettevalmistused öisteks adminn-tegevusteks sh telkide püstitamine ja läbipääsupunkti mehitamine. Pühapäeva hommikul korrati ja harjutati läbi eelmisel päeval õpitud drillid ning seejärel sooritati põhiharjutus, mille vältelt patrullis jagu etteantud trajektoril ning sattus vastase varitsusse.
#000009
Õppenädalavahetus tõi selgelt välja selle, et teoorias oleme me kõik tugevad, kuid lahingväljal tegutsedes on meie tegevust mõjutavaid tegureid on äärmiselt palju (vastase tulerežiim, maastik jne), mistõttu tuleb meil kaitseliitlastena jao taktikalist liikumist järjepidevalt harjutada. Tõdesime taas, et samadest asjadest saadakse erinevalt aru ning et jaosisese selgema ja sujuvama koostöö tagamiseks tuleb leppida kokku vähemalt selles üksuses kehtivates ühtsetes põhimõtetes. Teisalt oli õppiv koosseis väga motiveeritud ning asjalik – julgeti aktiivselt panustada, erinevad arusaamad räägiti omavahel selgeks ning meeskonna kambavaimu hoiti huumori ja ühiste tegevustega üleval.
#000010
Kaitseliidu Põhja maakaitseringkonna õppus HUNT21 tegevus toimus sellel aastal kahel nädalavahetusel ning Kalevi malevkonna jalaväekompanii liikmed osalesid õppekogunemisel 18.-20.06.2021. Foto: Eduard Iganus
#000011
Juba enne kalevlaste õppenädalavahetust oli tunda, et seekord tuleb pisut teistsugune väljasõit, sest ilmateade lubas peaaegu troopilist õhutemperatuuri kuni 37 kaardi. See oli ühtaegu hirmutav, kui ka põnev, ning sestap pakkis lubatud kuumusest hoolimata 32 võitlejat oma varustuse ning reede õhtul liiguti väljaõppealasse, et laupäeva hommiku väljaõppega algust teha. Kogu õppe ajal kanti laserveste, millega sai imiteerida reaalsemalt tabamusega pihta saamist.
#000012
Laupäevase õppepäeva põhirõhk läks üksustele pioneerinduse temaatika põgusaks tutvustamiseks – tõkete ehitamine, tankimiinide kaevamine, miinivälja ülesseadmine ning suundmiinide paigaldamine. Et mitmed väljaõppes osalejad olid suurõppusel esimest korda, siis oli selliste asjadega kokkupuude neile esmakordne. Kuumale ja kõrvetavale õppepäevale järgnes võitlejate jaoks kaks kirssi tordil – sai näha erinevaid lõhkamisi ning miinide lõhkamise tulemusi ning pärast õppetöö lõppu anti kõigile soovijatele võimalus ennast korraks karastavalt jahedasse jõkke kasta.
#000013
Pühapäevane õppetöö algas kalevlastele varahommikul ning keskendus pigem linnalahingu detailidele so maja võtmisele, tänavate ning ristmike ületamisele, majja sisenemise erinevad võimalused ning lahingkannatanu käsitlemine. Seejärel valmistuti ette lahingtegevuseks ning pandi päeval õpitu reaalselt töösse ning Kalevi malevkonna jalaväekompanii koos Staabitagalakompanii võitlejatega viis läbi küla puhastamise.
#000014
Tõsi, meeletu kuumus tegi siin ka oma töö, sest tekkis olukordi, kus võitlejad pidid tegevusest loobuma. Siinjuures tuleb öelda, et õppetegevuse tagalatoetus oli hästi organiseeritud ning ka instruktorid arvestasid õppetöö läbiviimisel sellega, et võimalusel anda võitlejatele kasvõi varustuse osas veidi hõlpu. Seega jääb 2021. aasta HUNT-i kalevlastele meenutama väljaõppe külalisesineja ehk kõrvetav kuumus, mis kindlasti ei vähenda aga õppepäevadel kogetud teadmisi ja emotsioone, sest pühapäeva õhtul Tallinna poole tagasi sõites oli võitlejatel tunne, et on midagi täiesti teistmoodi kogetud ja tehtud.
#000015
Algteadmistest algab koostöö ehk kompanii 2. rühma jaoühtlustuskursus Jumindal
#000016
14.-16.05.2021 toimus Juminda vanas piirivalvekordonis ja selle lähiümbruses kompanii 2. rühma võitlejate jaoühtlustuskursus. Kursusega oli seotud 13 kalevlast, kellest 9 kuulus õppivasse kooseisu ning 4 võitlejat tegeles koolitamise ja ürituse administreerimisega.
#000017
Kursuse eesmärgiks oli keskenduda jaoliikmete koostöö ühtse toimimise põhimõtete harjutamisele. Ühtlasi võttis rühma juhtkond eesmärgiks anda ülevaate Kalevi malevkonnast ja sõjaväelise struktuuri loogikast ning rääkida 2. rühma lähituleviku eesmärkidest ja tegevustest. Terve õppe vältel vahetati rolle ehk kõik osalejad said olla vähemalt ühe korra ka jaoülemad ja kogeda seda, mida tähendab jao juhtimine ning miks on vajalik, et käsku kuulavad kõik jaoliikmed.
#000018
Reede õhtul koguneti Jumindale, seati ennast sisse ja tehti ettevalmistusi eelseisvateks päevadeks. Uue päev hommikul hakul tutvustati nii üksikvõitleja kui ka jao ning rühma varustust, pärast mida saadi rännakukäsk ning liiguti pooljagude kaupa erinevaid liikumismarsruute kasutades harjutusväljale. Ülejäänud päev toimetati metsas ja keskenduti põhiasjadele; harjutati käemärke, osutamist, liikumist, formatsioone, esmaseid sideprotseduure ning posti mehitamist. Õhtune tagasirännak toimus pooljagudel väikese lisandiga ehk igale jaole anti ülesanne tassida „haavatut“, milleksoli täidetud veekanister. Naasmisel Jumindale keskenduti rividrillidele ning valmistuti ette uueks päevaks.
#000019
Pühapäeva varahommik algas häirega, et panna proovile eelmisel päeval räägitud varustuse pakkimise põhimõtted. Pärast hommikusööki keskenduti taktikalise liikumise harjutustele- dubleerimine, ringkaitse, söösta-kata, rullimine jne. Lõunasöögi järgselt pandi õpitu praktikasse ja mängiti airsoft-relvadega läbi erinevaid olukordi ning kirsiks tordil tehti ka paar pooljagudevahelist „catch the flag“ põhimõttel võistlust.
#000020
Aasta alguses korraldas Kaitseliidu Kool allüksuse ülematele mõeldud kursuse „Sõjapidamine talvetingimustes“, millest võttis osa ka kaks Kalevi kergjalaväekompanii liiget. Et jaanuari lõpp ja veebruari algus paistsid sellel aastal silma lumerohkuse ja talviselt kargete miinuskraadidega, siis said kursusel osalejad panna proovile nii oma varustuse, füüsilise võimekuse kui vaimse valmisoleku rasketes oludes toime tulla. Kursuse vältel prooviti ära mitmeid erinevaid liikumisvahendeid (suusad, patrullkelgud, räätsad, mootorsaanid), õpiti oma „laovarustust“ uue nurga pealt kasutama ning kirsiks tordil oli karastav suplus tiiki raiutud jääaugus.
#000022
Jaanuari lõpus toimunud õppenädala keskendus pigem erinevate varustus- elementide ja olukordade katsetamisele, sest suuskadel täisvarustuses maastiku läbimine nõuab nii harjumist kui harjutamist. Kiiresti sai selgeks, et tavaoludes erinevad mugavustegurid stiilis „kes neid sokke ikka viitsib vahetada?“ või „küll ma tunni-kahe-kuue pärast oma kolm küpsist ära söön!“ muutuvad külmade ilmadega kiiresti hädavajaduseks, et vältida külmakahjustusi ning tagada üksuse võitlusvõime. Rolli ei mängi mitte ainult üksuse pädev juhtimine, vaid ka üksikvõitleja oskus ja valmisolek ebamugavas olukorras toime tulla.
#000023
Veebruari alguses toimunud nädalavahetus keskendus õppele maastikul ning kursusel osalejad pidid tegema oma jaoga vastasele varitsuse ja korraldama krõbedas külmas asjakohane ööbimine oma üksusele. Õppurid said omal nahal tunda, et värskelt sadanud põlvekõrguses lumes taktikaliselt liikuda ja toime tulla nõuab vilumust.
#000024
Kursusel kogetu põhjal võivad osalenud kalevlased öelda, et sellistes olukordades on meeskonnatöö ja -tunnetus määrava tähtsusega.
#000025
Kaitseliidu kooli Facebooki postitus: 
#000026